Maria-tyttösen tärkeä kysymys

Elettiin Pariisissa. Joulu oli lähellä. Nelivuotias Maria käveli äitinsä kanssa kaupungin keskustassa. He pysähtyivät erään kivijalkakaupan kohdalla. Näyteikkunassa oli esillä kaunis jouluseimi: nukkuva Jeesus-lapsi Maria ja Joosef vierellään. Heidän ympärillään olkia ja tallin eläimiä, lampaita ja lehmiä ja aasi korvat hauskasti höröllään.

Maria kysyi: ”Äiti, koulussa opetettiin kristittyjen pitävän Jeesusta taivaan Kuninkaana. Kuinka hän talliin syntyi? Miksi ei kuninkaan linnaan? ” ”Siinäpä hyvä kysymys! Pohditaanpa sitä tuolla lämpimässä”, sanoi äiti. Pian heidän edessään kahvilassa olivat höyryävät kaakaomukit. ”Äiti, kerrotko nyt miksi Jeesus syntyi talliin, vaikka hän oli kuninkaallista sukua?” ”Äiti mietti ja tuli lausuneeksi ääneen: ”Kukahan auttaisi meitä tässä kysymyksessä? ”

Heidän keskustellessaan oli kahvilaan astunut nainen yllään päällystakki, jonka alta näkyi sairaanhoitajattaren asu. Nainen sanoi heille ystävällisesti: ” Olen Hanna Reinoir, ja toimin osastonhoitajana läheisessä sairaalassa. Poikkesin kahville ja kuulin keskustelunne. Voin ehkä auttaa teitä, jos lähdette kanssani hetkeksi käymään siellä.”

Pian seisottiin sairaalassa erään heikkokuntoisen potilaan sängyn luona. Hanna esitteli heille potilaan, Simonin, ja tälle vieraat. Maria kysyi nyt Simonilta: ” Miksi Jeesus-lapsi syntyi talliin, vaikka oli taivaan Kuningas?” Simonin silmät tukkivat iloisesti hänen kuullessaan lapsen vilpittömän ja aidon kysymyksen. ”Katsohan Maria minua. Olen jo vanha, olen köyhä. Olen toiminut koko ikäni tämän sairaalan vahtimestarina ja nyt sairastuin. Pian ehkä kuolen.

Mitä ajattelet, Maria, jos Jeesus olisi syntynyt kuninkaan linnaan, olisiko minunlaisellani miehellä tai naisella ollut mitään mahdollisuutta päästä katsomaan Jeesus-lasta? ” Maria mietti ja sanoi: ” Ei kai. Kuninkaan palatsiin pääsevät vain aateliset ja kuninkaalliset, hovin väki.

Simon jatkoi: ”Entä muut tavalliset ihmiset, olisiko heidät kutsuttu kuninkaan kultaiseen linnaan Jeesus-lasta katsomaan?” ”Tuskin”, vastasi Maria pohdittuaan asiaa, ” ja minä en viihtyisi sellaisessa ympäristössä. Se olisi minusta liian hieno. En kokisi kuuluvani sinne.”

” Kuulkaa, miten viisaasti Maria puhuu”, sanoi Simon kunnioittavalla äänellä Marian äidille ja Hannalle. ”Mitä ajattelet Maria, jos Jeesus syntyisi nyt, eikä hänen köyhillä vanhemmilleen olisi tilaa majapaikoissa, niin mihin paikkaan Joosef veisi Marian yöpymään. Silloin tallissa; missähän Jeesus täällä syntyisi? ” Maria mietti jälleen ja sanoi: ” Ehkä jossain missä vain pääsisi suojaan sateelta ja tuulelta, johonkin varastoon tai mihin vain missä on lämpimämpää kuin ulkona.”

” Aivan totta ”, sanoi Simon. ”Jeesuksen synnyinpaikka kertoo mielestäni sen, että taivaan Kuningas Jeesus syntyi lähelle pienintä ja tavallisintakin ihmistä. Jeesus on koko kansan Vapahtaja.” ” Hei, arvaatko mitä isäni tekee työkseen? kysyi Maria äkkiä Simonilta. ”Hän korjaa autoja verstaassaan. Hän päästäisi varmasti Jeesuksen ja hänen vanhempansa sinne suojaan!”

Maria tyttönen ja hänen äitinsä kiittivät Simonia ja Hannaa ja lähtivät sairaalasta. Äiti sanoi: ”Kiitos sinulle Maria hyvästä kysymyksestäsi! Se johti minutkin löytämään uutta joulun sanomasta.” Äiti otti hellästi tyttärensä käden omaansa. ”Nyt kotiin leipomaan jouluksi!”

Pekka Päivärinta